**Kopsavilkums par akciju sabiedrības ''Augstsprieguma tīkls'' noteiktajiem elektroenerģijas pārvades sistēmas pakalpojumu diferencētajiem tarifiem no 2024.gada 1.janvāra**

Akciju sabiedrībai "Augstsprieguma tīkls" (turpmāk arī – AST) ar Sabiedrisko pakalpojumu regulēšanas komisijas (turpmāk arī – SPRK) padomes 2023. gada 22. 22.maija lēmumu Nr.64 ''Par akciju sabiedrības "Augstsprieguma tīkls" elektroenerģijas pārvades sistēmas pakalpojumu tarifiem'' (turpmāk arī - Lēmums Nr. 64) tika apstiprināti jaunie elektroenerģijas pārvades sistēmas pakalpojumu tarifi ar regulatīvo periodu no 2023. gada 1. jūlija līdz 2025. gada 31. decembrim.

Ar SPRK padomes 2023.gada 16.novembra lēmumu Nr.1/12 tika apstiprināti grozījumi Elektroenerģijas pārvades sistēmas pakalpojumu tarifu aprēķināšanas metodikā (turpmāk arī – Metodika), paredzot iespēju regulatīvā rēķina aprēķinā papildus iekļaut paredzamo nākamā tarifu perioda elektroenerģijas zudumu un tehnoloģiskā procesa nodrošināšanas izmaksu starpību, prognozētās inflācijas izmaiņu ietekmi, uzkrātos ieņēmumus no starpvalstu pārvades jaudas izsolēm (pārslodzes ieņēmumi), par kuriem nav pieņemts lēmums to izlietošanai.

Ievērojot Metodikas 31.2.punktu, Lēmumā Nr.64 piešķirto atļauju AST katram tarifu periodam saskaņā ar Metodikas 66.punktu pašai noteikt elektroenerģijas pārvades sistēmas pakalpojumu diferencētos tarifus, sagatavots diferencēto pārvades sistēmas pakalpojumu tarifu aprēķins nākamajam tarifu periodam no 2024.gada 1.janvāra, attiecinot regulatīvā rēķina par periodu no 2023.gada 1.jūlija līdz 2023.gada 31.decembrim atlikumu 2 381.9 tūkst.EUR apmērā uz nākamo tarifu periodu.

Ievērojot 2023.gada 16.novembra grozījumus Metodikā, SPRK padomes 2023.gada 23.novembra lēmumu Nr.133 ''Par 2023.gada 22.maija lēmumā Nr.64 "Par akciju sabiedrības "Augstsprieguma tīkls" elektroenerģijas pārvades sistēmas pakalpojumu tarifiem" noteiktā regulatīvā perioda tarifu periodiem'', AST 2023.gada 24.novembrī iesniedza SPRK regulatīvā rēķina aprēķinu par pirmo tarifu periodu no 2023.gada 1.jūlija līdz 2023.gada 31.decembrim, to nosakot 2 381.9 tūkst.EUR apmērā.

Ņemot vērā vairākkārtējās diskusijas Saeimas Tautsaimniecības, agrārās, vides un reģionālās politikas komisijā un tās Vides un klimata apakškomisijā, kā arī Budžeta un finanšu (nodokļu) komisijā 2023.gada septembrī, oktobrī un novembrī, kuru mērķis bija nodrošināt sadales sistēmas pakalpojuma tarifa un attiecīgi arī pārvades sistēmas pakalpojuma tarifa samazinājumu, saskaņā ar Metodikas 69.³ punktu, regulatīvajā rēķinā elektroenerģijas pārvades sistēmas pakalpojumu tarifu samazināšanai ietverti papildus ieņēmumu no starpvalstu pārvades jaudas izsolēm 2 000.0 tūkst.EUR apmērā.

Papildus iepriekš minētajam, saskaņā ar Metodikas 28.¹ punktu regulatīvā rēķina aprēķinā iekļautas aktuālās 2024.gada inflācijas prognozes, to samazinot no 2.7% (Latvijas Bankas 2023.gada marta prognozes) uz 2.3% (Latvijas Bankas 2023.gada septembra prognozes).

Saskaņā ar Metodikas 31.2.punktu, ja regulatīvā rēķina atlikums ir pozitīvs, pārvades sistēmas operatoram ir pienākums attiecināt regulatīvā rēķina atlikumu uz nākamo tarifu periodu un samazināt nākamā tarifu perioda plānotos ieņēmumus, ja regulatīvā rēķina atlikums pārsniedz vienu procentu no tarifu perioda plānotajām ekspluatācijas izmaksām.

Ievērojot augstāk minēto, to, ka regulatīvais rēķins pārsniedz 1% no tarifu perioda plānotajām ekspluatācijas izmaksām, veikti aprēķini elektroenerģijas pārvades sistēmas pakalpojumu diferencētajiem tarifiem ar spēkā stāšanos no 2024.gada 1.janvāra, attiecinot regulatīvā rēķina atlikumu uz nākamo tarifu periodu.

Noteiktā tarifa izmaiņas pret spēkā esošo tarifu ir saistītas ar pārskatītu inflācijas prognozi nākamajam tarifu periodam, kā arī papildus ieņēmumu no starpvalstu pārvades jaudas izsolēm novirzīšanu elektroenerģijas pārvades sistēmas pakalpojumu tarifu samazināšanai.

Atbilstoši aprēķiniem minētā izmaksu samazinājuma rezultātā vidējā pārvadītās vienības cena samazinās par 2.5%, elektroenerģijas pārvadīšanas tarifs samazinās par 4.0%, maksa par jaudas uzturēšanu samazinās par 2.0%.

Izmaksu kopsavilkums, ņemot vērā regulatīvo rēķinu par pirmo tarifu periodu no 2023.gada 1.jūlija līdz 2023.gada 31.decembrim, tūkst.EUR

|  |  |  |  |
| --- | --- | --- | --- |
|  | **Spēkā esošais tarifs** | **Diferencētie tarifi no 01.01.2024.** | **Diferencētie tarifi no 01.01.2024./ spēkā esošais tarifs** |
| Kapitāla izmaksas kopā | 34 266.3 | 34 266.3 | - | - |
| Nodokļi kopā | 104.9 | 104.9 | - | - |
| Personāla un sociālās izmaksas | 23 691.8 | 23 691.8 | - | - |
| Pārvades aktīvu uzturēšanas izmaksas  | 1 556.8 | 1 556.8 | - | - |
| Pārējās saimnieciskās darbības izmaksas | 10 835.0 | 10 835.0 | - | - |
| Ieņēmumu un izdevumu saldo par pārvades sistēmas palīgpakalpojumiem | 0.0 | 0.0 | - | - |
| Ieņēmumu un izdevumu saldo par kompensācijām par tranzīta plūsmām | -5 607.0 | -5 607.0 | - | - |
| Uz Latvijas lietotāju elektroapgādes vajadzībām attiecinātās elektroenerģijas pārvades sistēmas zudumu un tehnoloģiskā procesa (regulēšanas un avārijas rezervju jaudas) nodrošināšanas izmaksas | 33 454.6 | 33 454.6 | - | - |
| **Izmaksas kopā** | **109 516.4** | **109 516.4** | **-** | **-** |
| **Pārvadītās elektroenerģijas izmaksas uz vienu vienību, EUR/MWh** | **0.02278** | **0.02278** | **-** | **-** |
| **Korekcija, tai skaitā:** |  |  |  |  |
| Regulatīvais rēķins 2021 – 2023 janv.-jūn. | 9 828.0 | 9 828.0 | - | - |
| Regulatīvais rēķins 2023 jūl. – dec. | - | 2 381.9 | 2 381.9 | 100% |
| Pārslodzes ieņēmumi | -24 828.0 | -24 828.0 | - | - |
| **Izmaksas kopā pēc ieņēmumu korekcijas** | **94 516.4** | **92 134.5** | **-2 381.9** | **-2.5%** |
| **Pārvadītās elektroenerģijas izmaksas uz vienu vienību pēc korekcijas, EUR/MWh** | **0.01647** | **0.01605** | **-0.00042** | **-2.5%** |